
			A totes les famílies que aprenen, creixen juntes

			i ho fan tan bé com poden.

			Que gaudiu molt amb la Rita Bumbum.

			[image: ]

		
	



		
			qui és qui?

			rita

			[image: Il·lustració d’una nena morena amb dues trenes que li arriben a la cintura. Llueix un bonic somriure i saluda amb una mà. Porta una ronyonera, els canells decorats amb vàries polseres i dos collarets.]

			Té vuit anys i els cabells foscos i llarguíssssssims, perquè vol tenir-los com la Rapunzel i poder-s’hi gronxar. Els seus pares li tallen quan la cabellera li arriba a la cintura. Un dia, la seva mare li va dir: «Ets tan intensa, fi lla, que el teu cor va desbocat, bumbum, bumbum! Ets la Rita Bumbum». I és el nom que li ha quedat.

			NICO

			[image: Il·lustració d’un nen amb pantalons amples i dessuadora. Té el cabell castany, els ulls grans i un somriure al rostre. Té els braços creuats.]

			És el germà de la Rita, té sis anys i no li agrada gaire compartir. Sovint es barallen amb la seva germana gran, però, alhora, se l’estima amb bogeria i, a estones, li agradaria ser tan decidit com ella.

			MÍA

			[image: Il·lustració d’una nena petita que té un peluix de conillet agafat. Porta el cabell castany tallat per sobre de les espatlles, decorat amb clips, i somriu.]

			És la germana més petita i li falten dos mesos per tenir tres anys. Tot i que parla pels descosits, els seus germans no l’entenen gaire, perquè encara no diu bé totes les paraules. No li agrada gens que li facin repetir-ho tot!

			MAX

			[image: Il·lustració d’un home de mitjana edat amb barba fosca i les mans a les butxaques.]

			El pare de la Rita, el Nil i la Mia es diu, en realitat, Maximilià, però com que no li agrada gens el seu nom, fa dir-se Max. Això sí, quan la Rita s’enfada amb ell l’anomena «Maximilià» per fer-lo enfadar, i a vegades ho aconsegueix.

			JANIS

			[image: Il·lustració d’una dona de mitjana edat morena i amb ulleres marrons. Està somrient amb els braços encreuats.]

			«M’encantaria tenir una casa al mig del bosc», sempre diu la mare de la Rita, el Nil i la Mia. Ho diu perquè a la ciutat s’estressa i voldria viure amb més calma, tenir un hort i no haver de treballar mai més!

			YOGA

			[image: Il·lustració d’una fura blanca estirada en una hamaca de tela. ]

			[image: Il·lustració d’una fura blanca mossegant una vamba.]

			L’animal domèstic de la família: una fura que, sempre que pot, s’escapa i s’amaga. La Rita diu que és la seva millor amiga, perquè a ella li explica tots els seus problemes i preocupacions. La Ioga l’escolta i, sempre que pot, se li esmuny a la motxilla per anar amb ella a tot arreu.

			[image: Il·lustració d’una fura blanca incorporada amb les potes del darrere.]

		
	



		
			[image: ]

			PROU COSES NOVES,

			SISPLAU!

			Quan la mare de la Rita va entrar a la seva habitació per despertar-la, ella no sabia ni quin dia era. Tenia tanta son que potser si li haguessin preguntat com es deia, tampoc ho hauria sabut contestar. Però quan va obrir els ulls, es va adonar que aquella habitació era la nova, la de la casa nova i la de la ciutat nova on havien anat a viure tot just feia pocs dies. Si tot era nou i la mare la despertava amb certa pressa, volia dir que era dilluns i que tocava començar les classes en… una escola nova!!!

		
	



		
			[image: Il·lustració d’una habitació infantil en la que hi ha un llit, prestatges amb llibres, una catifa amb forma de flor, joguines, dibuixos i llums decorant les parets. Per la porta treu el cap una dona amb ulleres que mira en direcció al llit on algú està dormint.]

		
	



		
			—Rita, bonica…, quina il·lusió començar l’escola avui i conèixer nous amics, oi? 

			La mare duia ulleres i tenia els cabells foscos com ella, però normalment tallats per sobre de les espatlles per, segons deia, tenir-hi menys feina. Va asseure’s al llit per despertar-la amb cura, però, tot i així, la Rita no es volia llevar. No li feia gens d’il·lusió el primer dia d’escola! Sentia que res seria com el que tenia a l’antiga ciutat, amb els seus amics de sempre, especialment la seva millor amiga, l’Eva, a qui trobava mooolt a faltar. 

			La Ioga, la fura domèstica de la família, va anar a llepar-li la cara. La Rita la va acariciar i es va tapar el cap amb els llençols. Sort en tenia, de la Ioga, que ara mateix era la seva millor amiga i sempre sabia què necessitava. Els cabells llargs de la Rita s’embolicaven amb la fura, que li buscava la galta.

			—Quin rotllo! Jo no volia ni canviar de ciutat, ni de casa ni d’escola. No és just! Vull els meus amics, no en vull fer de nous! 

			[image: Il·lustració d’una nena estirada en un llit a qui una fura li llepa la galta. A la tauleta de nit hi ha un despertador que marca les 7.45.]

			—Rita, no comencis… Ja n’hem parlat moltíssimes vegades, d’això! —La Janis va respirar profundament perquè estava cansada de parlar caaada dia d’aquest tema i d’haver de sentir les moltes protestes que la Rita tenia sobre la nova ciutat, la nova casa i la nova escola—. Aquí estarem  molt millor, ja ho veuràs. Amb el meu canvi de feina, no podíem fer altra cosa, t’ho hem explicat mil vegades.  

			[image: ]—Jo segur que no hi estaré bé, aquí, perquè no hi ha l’Eva, ni la resta dels meus amics ni  res del que m’agrada! —es va queixar ella tota molesta—. I tinc son i vull dormir. Ja començaré l’escola un altre dia. 

			La Janis no es va preocupar gens, perquè la Rita sempre tenia son als matins i ho solia trobar tot tirant a negre. Però la veritat és que estava cansada de veure-la descontenta. I, llavors, com un huracà, a l’habitació de la Rita van arribar, fent un gran terrabastall, els seus  germans, el Nil i la Mia: 

			[image: ]La Mia no parlava gaire bé encara perquè encara no tenia ni tres anys. 

			—Què dius, Mia? —li va preguntar el seu germà, que mai entenia què deia la petita de la casa… 

			Amb tant xivarri, el millor que podia fer (va pensar la Rita) era llevar-se i posar-se en marxa. Tenir dos germans petits no sempre era fàcil, i hi havia moments que, sincerament, era  una bona murga!

			[image: Il·lustració d’un nen i una nena petita entrant en una habitació on hi ha una nena estirada al llit. El nen diu «RITA, VAAAAAA! QUE ARRIBAREM TARD!!! LLEVA’T!!!», i la nena petita «LITA, VAAAAA! COLA OVA COLA OVA…!».]

		
	



      
         

		  Ja és aquí la Rita: autèntica, divertidíssima i amb molt BUMBUM! La nova sèrie de primeres lectures de Míriam Tirado, autora de Em dic Goa i El fil invisible, amb més d 1 milió de lectors.

		  La Rita s’acaba de mudar i no li fa cap gràcia. I si no li agrada la nova escola? I si no aconsegueix fer amics? I si descobreixen que quan es posa nerviosa el cabell li canvia de color? A més a més, el seu germà no deixa d’empipar-la i la seva germaneta plora per tot. Només la Ioga, la seva fura, l’entén. No és just!

		  

		  Míriam Tirado, autora d’èxits com Em dic Goa i El fil invisible, explora temes com l’escola, l’amistat, la família i les aventures del dia a dia dels nens i nenes, amb tot l’humor i la sensibilitat que l’han convertit en l’autora preferida de grans i petits.

		  

		  Què trobaràs en aquest llibre?

		  

		  - Una sèrie de primeres lectures realista, ideal pels nens i nenes que busquen alguna cosa diferent a la fantasia.

		  

		  - Precioses il·lustracions a tot color.

		  

		  - Una història plena d’humor, amistat, aventura... i molt BUMBUM!

		  

		  - Text senzill, entretingut, divertit i fàcil de llegir.

      

      
         

         
            Míriam Tirado és consultora de criança conscient, escriptora i periodista especialitzada en maternitat, paternitat i criança. Actualment ofereix conferències i consultories per ajudar les mares i els pares a connectar amb els seus fills i filles. Des del seu blog sobre educació i criança conscient, el seu canal de YouTube, el seu podcast i les seves xarxes socials ofereix consells a milers de seguidors per ajudar-los a educar els seus infants.

		  

		  Entre els més de trenta llibres que ha publicat, cal destacar Enrabiats, Límits, Remogudes, Sentir i Criar junts; els contes infantils El fil invisible, Sensibles, Tinc un volcà o Jo, primer!, i l'aclamada col·lecció per a adolescents "Em dic Goa".

